Gedagte vir die dag: GeeFoto: pixabay.com As julle gee, sal julle ontvang. (Lukas 6:38) Van kleintyd af word dinge aan ons gegee. As babas en kleuters is ons daarop ingestel om te ontvang sodat ons kan leef en grootword. Later breek daar ’n tyd aan wanneer ons moet leer om te gee en dit is nie maklik nie. Ons was so gewoond daaraan om net te kry. Skielik is daar ander maatjies wat saam met ons speel en nou ons speelgoed wil hê. Wat ’n skok! Skielik is dit nie meer so ’n plesier om te lewe nie. Nou moet ek begin deel. En hierdie leerproses verloop glad nie sonder trane nie. Die ergste is dat gee vir die res van ons aardse lewe vir ons ’n uitdaging sal bly. Een van die eerste dinge wat Jesus sy dissipels geleer het, was om te leer gee; daarom het Hy heelwat hieroor gepraat. Dit was ook moeilik vir hulle om te verstaan, al het Hy vir hulle gesê dat Hy uit liefde vir mense Homself gegee het. Hy noem egter dat as hulle gee, daar ook vir hulle gegee sal word. Hier is darem ’n ligpunt. Jy gee nie net om te verloor nie; as jy gee, ontvang jy iets terug. Ja, sê Jesus, en jy sal ’n goeie maat ontvang; ingestamp, geskud en propvol. Die onderliggende simboliek is dié van ’n Nabye-Oosterse graanmark. Maar oral in die wêreld vind jy dieselfde. Elkeen wat iets weet van koring-, vrugte- of groente-verkope weet dat ’n houer of sak wat losserig gevul word baie minder inhoud het as een waarin die produkte ingedruk, saam geskud en bygevoeg word. Jesus sê as ons oorvloedig gee, sal ons net só oorvloedig terugontvang. Dan sluit Hy af deur te sê: “Met watter maat julle ook al meet – klein of groot – dit sal gebruik word om te meet wat julle sal terugontvang” (v. 38). Kom ons gee met ’n oop hart en oop hande. Sommer net omdat dit goed en lekker is.